Broj: 711-I--P-2330-P-90-21/23-06-12

Zagreb, 3. studenog 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), **u predmetu Tatjane Karačić, ravnateljice Uprave u Ministarstvu poljoprivrede te pomoćnice ministra poljoprivrede do 18. veljače 2021.,** pokrenutom Odlukom Povjerenstva Broj: 711-I-1906-P-90-21/22-0217 od 2. rujna 2022., na 30. sjednici održanoj 03. studenoga 2023., donosi sljedeću:

**ODLUKU**

**I. Rukovodeća državna službenica Tatjana Karačić, ravnateljica Uprave u Ministarstvu poljoprivrede te pomoćnica ministra poljoprivrede do 18. veljače 2021., primanjem naknade za obavljanje funkcije članice Upravnog vijeća ustanove Hrvatski veterinarski institut u iznosu od 2.500,00 kn mjesečno od travnja 2021. do 25. prosinca 2021. u razdoblju nakon prestanka obnašanja dužnosti pomoćnice ministra poljoprivrede, počinila je povredu članka 14. stavka 1. ZSSI/11-a, u svezi s člankom 20. stavkom 3. ZSSI/11-a.**

**II. Za povredu ZSSI/11-a opisanu pod točkom I ove izreke, sankcija se neće izreći, s obzirom da je od prestanka obnašanja dužnosti pomoćnice ministra poljoprivrede proteklo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-90/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 184. sjednici, održanoj dana 2. rujna 2022. pokrenulo postupak za odlučivanje o sukobu interesa protiv rukovodeće državne službenice Tatjane Karačić, ravnateljice Uprave u Ministarstvu poljoprivrede te pomoćnice ministra poljoprivrede do 18. veljače 2021., zbog moguće povrede članka 14. stavka 1. ZSSI/11-a, u svezi s člankom 20. stavkom 3. ZSSI/11-a, koja proizlazi iz primanja naknade za obavljanje funkcije članice Upravnog vijeća ustanove Hrvatski veterinarski institut u iznosu od 2.500,00 kn mjesečno od travnja 2021. do 25. prosinca 2021. u razdoblju nakon prestanka obnašanja dužnosti pomoćnice ministra poljoprivrede.

Dužnosnica je zaprimila navedenu odluku 15. svibnja 2023. te se na istu očitovala navodeći kako je obnašala dužnost pomoćnice ministra poljoprivrede od 18. travnja 2019. do 18. veljače 2021., te od 18. veljače 2021. obnaša dužnost ravnateljice Uprave u Ministarstvu poljoprivrede, dok je 2.3.2021. godine imenovana od strane ministrice poljoprivrede članicom Upravnog vijeća Hrvatskog veterinarskog instituta u Zagrebu, dakle u vrijeme kada je već obnašala dužnost ravnateljice Uprave.

Ističe da je naknadu za obavljanje funkcije članice Upravnog vijeća Hrvatskog veterinarskog instituta u Zagrebu u iznosu od 2.500,00 kn mjesečno počela primati nakon imenovanja za ravnateljicu Uprave, te nje imala saznanja o tome da bi njezina isplata mogla biti dovedena u pitanje, jer je smatrala da na istu ima pravo.

Odredbama ZSSI/11-a bilo je propisano da ju odredbe istog Zakona obvezuju isključivo u pogledu ispunjenja obveze podnošenja izvješća o imovinskom stanju, provođenja postupaka administrativne i redovite provjere podnesenih izvješća o imovinskom stanju te izricanja sankcije vezanih za utvrđeni propust podnošenja izvješća, kao i utvrđivanja nesklada ili nerazmjera između podataka izvješća i podataka kojima raspolažu državna tijela, što je propisano odredbom članka 3. stavka 3. ZSSI/11-a, navodi dužnosnica i dodaje kako je postupala sukladno odredbama ZSSI/11-a koje su je obvezivale, što je vidljivo iz okolnosti podnošenja izvješća o imovinskom stanju, kao i da je istovjetno propisano odredbom članka 3. stavka 3. ZSSI/21-a.

Također navodi da je u Odluci Broj: 711 -I-1906-P-90-21/22-0217 navedeno kako je ista donesena na 184. sjednici, održanoj dana 2. rujna 2021. godine, iako iz internetske stranice Povjerenstva proizlazi da je 184. sjednica na kojoj je donesena navedena odluka o pokretanju postupka za odlučivanje o sukobu interesa održana 2. rujna 2022., slijedom čega zaključuje da se radi o očitoj omašci.

Obzirom na navedeno, mišljenja je da, imajući u vidu činjenicu da se postupak pred Povjerenstvom pokreće tek odlukom Povjerenstva, što je nesporno bilo 2. rujna 2022. godine, bi predmetni postupak trebalo voditi sukladno odredbama ZSSI/21-a.

Nadalje, upućuje na ZSSI/21 koji u članku 41. stavku 5. propisuje da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti. U slučaju pokretanja postupka protiv obveznika koji je prestao obavljati dužnost unutar roka iz stavka 5. članka 41. ZSSI/21, takav postupak mora biti dovršen najkasnije do proteka 24 mjeseca od dana prestanka obavljanja dužnosti. Ako se postupak ne dovrši u tom roku, Povjerenstvo je dužno donijeti odluku o obustavi postupka. Nastavno na navedeno, uvidom u dostavljenu Odluku Povjerenstva utvrđuje da je proteklo više od 18 mjeseci od dana prestanka obavljanja dužnosti do donošenja Odluke o pokretanju postupka.

Nadalje navodi da je nakon prestanka mandata pomoćnice ministra poljoprivrede imenovana na funkciju ravnateljice Uprave u Ministarstvu poljoprivrede te nije stupila na neku drugu funkciju temeljem koje bi bila smatrana dužnosnikom iz članka 3. stavaka 1. i 2. ZSSI/11-a, već je kao ravnateljica Uprave postala rukovodeći državni službenik kojeg u tom svojstvu obvezuju odredbe ZSSI/11-a u pogledu obveze podnošenja izvješća o imovinskom stanju.

Na kraju dodaje da je u ožujku 2022. zatražila mišljenje Povjerenstva za odlučivanje o sukobu interesa može li primati mjesečnu naknadu za rad u Upravnom vijeću Hrvatskog veterinarskog instituta, te je na 164. sjednici održanoj 22. ožujka 2022. Povjerenstvo za odlučivanje o sukobu interesa dalo Mišljenje Broj: 711-I-855-M-138/22-02-19, da sukladno odredbama ZSSI/21-a može primati mjesečnu naknadu za rad u Upravnom vijeću Hrvatskog veterinarskog instituta.

Uvidom u Registar dužnosnika koji ustrojava i vodi Povjerenstvo, utvrđeno je da je Tatjana Karačić obnašala dužnost pomoćnice ministra poljoprivrede od 18. travnja 2019. do 18. veljače 2021., te da od 18. veljače 2021. obnaša dužnost ravnateljice Uprave u Ministarstvu poljoprivrede. Slijedom navedenog, Tatjana Karačić je obveznica sukladno članku 3. stavku 3. ZSSI/11-a.

Člankom 3. stavkom 1. podstavkom 6. ZSSI/11-a propisano je da su pomoćnici ministara dužnosnici u smislu odredbi navedenoga Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Nadalje, člankom 3. stavkom 2. ZSSI/11-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Obzirom da je Tatjana Karačić rukovodeća državna službenica temeljem okolnosti obnašanja dužnosti ravnateljice Uprave u Ministarstvu poljoprivrede, istu su obvezivale odredbe ZSSI/11-a isključivo u pogledu ispunjenja obveze podnošenja izvješća o imovinskom stanju, provođenja postupka administrativne i redovite provjere podnesenih izvješća o imovinskom stanju te izricanja sankcije vezanih za utvrđeni propust podnošenja izvješća te nesklad ili nerazmjera između podataka izvješća i podataka kojima raspolažu državna tijela.

Stoga je Povjerenstvo okolnosti mogućeg sukoba interesa u kontekstu zabrana i ograničenja koje su bile propisane odredbama ZSSI/11-a ispitivalo samo u odnosu na obnašanje dužnosti pomoćnice ministra.

Uvidom u podatke Porezne uprave temeljem ovlaštenja iz sklopljenog Sporazuma, Povjerenstvo je utvrdilo da je Tatjani Karačić ustanova Hrvatski veterinarski institut dana 9. travnja 2021., 10. svibnja 2021., 9. lipnja 2021., 9. srpnja 2021., 9. kolovoza 2021., 8. rujna 2021., 11. listopada 2021., 9. studenoga 2021. te 9. prosinca 2021. isplatila iznos od po 2.500,00 kn pod šifrom isplate 4014 - primici po osnovi djelatnosti članova skupština i NO trg. društava, upravnih odbora, upravnih vijeća i dr. tijela pravnih osoba, članova povjerenstava i odbora.

Uvidom u Registar pravnih osoba od posebnog interesa koji vodi Povjerenstvo, utvrđeno je da je Hrvatski veterinarski institut ustanova od posebnog državnog interesa, sukladno Odluci o popisu pravnih osoba od posebnog državnog interesa od 15. prosinca 2010. ("Narodne novine" broj 144/10.), Odluci o izmjenama i dopunama Odluke o popisu pravnih osoba od posebnog državnog interesa od 31. siječnja 2014. ("Narodne novine", broj 16/14.), Odluci o izmjenama i dopunama Odluke o popisu pravnih osoba do posebnog interesa od 15. svibnja 2015. („Narodne novine", broj 55/15.), Odluci o dopuni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj 105/15.) te Odluci o izmjeni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj, 134/20.).

Člankom 14. stavkom 1. ZSSI/11-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 14. stavkom 2. ZSSI/11-a propisano je da iznimno dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 20. stavku 3. ZSSI/11-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 30. stavkom 1. podstavkom 1. ZSSI/11-a propisano je da je jedna od nadležnosti Povjerenstva pokretanje postupaka sukoba interesa.

Člankom 40. stavkom 1. Zakona o općem upravnom postupku („Narodne novine“, broj 47/09. i 110/21.) propisano je da se upravni postupak pokreće na zahtjev stranke ili po službenoj dužnosti. Prema odredbi stavka 2. istog članka Zakona kad se postupak pokreće na zahtjev stranke, smatra se pokrenutim u trenutku predaje urednog zahtjeva stranke javnopravnome tijelu, dok se prema odredbi stavka 3. kad se postupak pokreće po službenoj dužnosti postupak smatra pokrenutim kad službena osoba u javnopravnom tijelu poduzme bilo koju radnju sa svrhom vođenja postupka po službenoj dužnosti.

S obzirom da je Tatjana Karačić obnašala dužnost pomoćnice ministra poljoprivrede do 18. veljače 2021., ograničenje iz članka 20. stavka 3. ZSSI/11-a bi je obvezivalo do zaključno 18. veljače 2022. godine, međutim, kako se ZSSI/11 prestao primjenjivati 25. prosinca Povjerenstvo je razmatralo ove okolnosti u razdoblju od 19. veljače 2021. do 25. prosinca 2021.

U ovome je slučaju Tatjana Karačić mogla nakon prestanka mandata obavljati funkciju članice Upravnog vijeća, jer je ustanova Hrvatski veterinarski institut proglašena ustanovom od posebnog državnog interesa, ali nije mogla sukladno članku 14. stavku 2. ZSSI/11-a u tom razdoblju primati naknadu za njezino obavljanje.

Imajući u vidu da je Tatjana Karačić u razdoblju od 12 mjeseci od prestanka obnašanja dužnosti pomoćnice ministra poljoprivrede, što je utvrđeno uvidom u podatke Porezne uprave, primala naknadu za članstvo u Upravnom vijeću Hrvatskog veterinarskog instituta u mjesečnom iznosu od 2.500,00 kn, proizlazi da je ovakvim postupanjem u razdoblju od travnja 2021. do 25. prosinca 2021. došlo do povrede članka 14. stavka 1. u svezi s člankom 20. stavkom 3. ZSSI/11-a.

Dužnosnike i nakon prestanka mandata obvezuju pojedine zabrane i ograničenja propisana odredbama ZSSI/11-a, za koje su prihvaćanjem imenovanja pristali da će se na njih primjenjivati i u tom razdoblju, neovisno o tome koju bi drugu funkciju koja se ne smatra dužnosničkom u tom razdoblju počeli obavljati u tijelima javne vlasti.

Slijedom svega navedenog, Povjerenstvo je donijelo odluku kao što je navedeno u izreci ovog akta.

Nadalje, prva radnja do koje je došlo u predmetu P-90/21, formiranom zaprimanjem službene bilješke Odjela za vođenje registara i provjeru imovinskih kartica o mogućem sukobu interesa, bio je uvid u Informacijski sustav Porezne uprave od 12. travnja 2021. u cilju stjecanja vlastitih saznanja moguće povrede odredbi ZSSI/11-a, nakon čega je Povjerenstvo pokrenulo postupak temeljem vlastitih saznanja, odnosno po službenoj dužnosti.

Imajući u vidu da odredbe Zakona o općem upravnom postupku predmet prema kojima se postupak smatra kada službena osoba u javnopravnom tijelu poduzme bilo koju radnju sa svrhom vođenja postupka, a do čega je došlo za vrijeme važenja ZSSI/11-a formiranjem spisa temeljem zaprimljene prijave te izvršenim uvidom u podatke drugog državnog tijela, nesporno je postupak započet za vrijeme važenja tog Zakona, te ga je stoga sukladno odredbi članka 60. ZSSI/21-a Povjerenstvo dovršilo sukladno odredbama ZSSI/11-a za razdoblje njegove primjene, odnosno do zaključno 24. prosinca 2021.

Stoga u ovome predmetu nisu postojale pretpostavke za primjenom odredbi ZSSI/21-a kojima su propisani zastarni rokovi za pokretanje postupka nakon prestanka mandata, na koje se u svojem očitovanju poziva dužnosnica.

U odnosu na razdoblje od 25. prosinca 2021. vezano za istovjetne okolnosti primanja naknade u upravnom vijeću navedene ustanove, formiran je zaseban predmet pod brojem P-374/22, u kojem je donesena odluka primjenom odredbi ZSSI/21-a te je postupak obustavljen dana 10. siječnja 2023., budući da je proteklo 18 mjeseci od kada je prestala obnašati dužnost pomoćnice ministra poljoprivrede te nije nastavila obnašati drugu dužnost propisanu člankom 1. i 2. ZSSI/11-a.

S obzirom da je Tatjana Karačić u razdoblju od 12 mjeseci od prestanka obnašanja dužnosti pomoćnika ministra poljoprivrede, primala naknadu za obavljanje funkcije članice Upravnog vijeća Hrvatskog veterinarskog instituta u mjesečnom iznosu od 2.500,00 kn u razdoblju od travnja 2021. do 25. prosinca 2021., počinila je povredu članka 14. stavka 1. u svezi s člankom 20. stavkom 3. ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 1. ZSSI/11-a u vezi s člankom 20. stavkom 3. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Odredbama ZSSI/11-a nije propisan rok u kojem je Povjerenstvo nakon prestanka obnašanja dužnosti iz članka 3. tog Zakona ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

Međutim, s obzirom da je u trenutku donošenja ove odluke proteklo više od dvanaest mjeseci od dana prestanka obnašanja dužnosti pomoćnice ministra poljoprivrede, te Tatjana Karačić u tom razdoblju nije započela obnašati neku drugu javnu dužnost iz članka 3. stavak 1. i 2. ZSSI/11-a, Povjerenstvo smatra da, iako je utvrđena povreda ZSSI/11-a, u konkretnom slučaju nije svrsishodno izricanje sankcije jer njezino izvršenje ne bi bilo moguće.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Tatjana Karačić, osobnom dostavom
2. Podnositelj prijave
3. Objava na mrežnim stranicama Povjerenstva
4. Pismohrana